  Виталий Пронин Та нуналъёсы странамылэн пӧртэм интыосыз-городъёсыз пыр ортче олимпийской шудонъёслэн тылзы. Та яркыт но вунонтэм эстафета ортчоз Удмурт шаер пыртӥ но - Выль арез пусъем бере 2-тӥ январе. Олимпийской тылэн югдытэм городъёс пӧлын Ижевск 87-тӥез луоз. Тылэз пумитан усьтӥськоз 11 часын Ижысь чугун сюрес вокзалын. Республикамы пыр факелэз нуозы 153 адямиос - странамылэсь-шаермылэсь данзэ пӧртэм ӵошатсконъёсын ӝутэм спортсменъёс-чемпионъёс. Пӧлазы Г. Кулакова, Т. Тихонова, В. Никитин, Ю. Шамшурина, М. Феклистова, М. Азябина но мукетъёсыз.Ӵапак та эстафетаез радъянлы ик сӥземын вал Президент Александр Волков дорын радъяськем кенешон. Отчы пыриськизы Иж город администрациысь кивалтӥсьёс, спортъя комплексъёслэсь ужзэс радъясьёс, калык огазеяськонъёслэн ёзчиоссы.- Эстафетае шаерысьтымы тросгес калыкез кысконо - соос ас вылазы мед шӧдозы олимпийской движенилэсь кужымзэ, озьы ик Сочиын ортчоно тол шудонъёслэсь данзэс. Та ужез рос-прос радъяно, - пусйиз А. Волков.Факелэз нуонъя эстафетаез котькудӥз улос аспӧртэмлыко радъяны тырше - интыосысь сям-йылолъёсты, тодметъёсты-пусъёсты уже кутыса. Удмурт шаерын но эстафета тунсыко радъяськоз: тылъёс югдытэм улсын куасэн нискыласьёс ортчозы Иж тымет вылтӥ. Та ужрад возьматоз Удмурт шаерлэсь куасэн нискыланъя уно чемпионъёсты будэтэмзэ-кыдатэмзэ. Эстафета йылпумъяськоз Ижысь Шор карлудын. Отын ик радъяськоз шулдыр концерт но Ижез югдытӥсь тылэз ӝуатон.Сергей Захаров Туспуктэм: imapress.spb.ru Теги: Олимпиада-2014 эстафета  